Uznesenie Európskeho parlamentu z 26. apríla 2007 o Rusku



Úradný vestník 074 E , 20/03/2008 S. 0784 - 0786



P6_TA(2007)0169 Demonštrácie v Rusku Uznesenie Európskeho parlamentu z 26. apríla 2007 o Rusku Európsky parlament, - so zreteľom na ciele upevňovania demokracie a politických slobôd v Ruskej federácii, ktoré sa stanovili v Dohode o partnerstve a spolupráci medzi Európskymi spoločenstvami a ich členskými štátmi na jednej strane a Ruskou federáciou na strane druhej (DPS) [1], ktorá nadobudla účinnosť v roku 1997 a ktorej platnosť skončí v roku 2007, - so zreteľom na dialóg o ľudských právach medzi EÚ a Ruskom, - so zreteľom na svoje predchádzajúce uznesenia o Rusku, a najmä na svoje uznesenie z 25. októbra 2006 o vzťahoch EÚ s Ruskou federáciou po zavraždení ruskej novinárky Anny Politkovskej [2] a na svoje uznesenie z 13. decembra 2006 o samite EÚ - Rusko, ktorý sa konal 24. novembra 2006 v Helsinkách [3], - so zreteľom na článok 115 ods. 5 rokovacieho poriadku, A. keďže 14. apríla 2007 sa na moskovskom Námestí Puškina zhromaždili príslušníci opozície; keďže skupina Iné Rusko, ktorá zastrešuje rozličné hnutia s rôznym politickým pozadím, zorganizovala protestný pochod, B. keďže pár minút po začatí pochodu boli na 2000 protestujúcich nasadené bezpečnostné sily v pomere viac ako štyria na jedného, ktoré aktivistov rýchlo rozohnali, pričom bili a na krátko zadržali tých, ktorí sa snažili preraziť protidemonštračné línie, C. keďže medzi zadržanými bol aj líder Zjednoteného občianskeho frontu, bývalý svetový šachový veľmajster Gari Kasparov, a Mária Gaidarová, dcéra prvého ruského postsovietskeho reformistického predsedu vlády; keďže bývalý predseda vlády Michail Michailovič Kasjanov sa vyhol zatknutiu len vďaka svojim osobným strážcom, ktorí mu pomohli utiecť; keďže viacerí novinári vrátane korešpondenta ARD Stephana Stuchlika, ktorí sa usilovali zachytiť udalosti a rozšíriť ich na Západ, boli tiež bití a zatknutí, D. keďže 15. apríla 2007 bol v Petrohrade podobným spôsobom rozohnaný iný, hoci menší protest organizovaný tým istým zoskupením, i keď Gari Kimovič Kasparov bol zadržaný ešte pred začatím protestu a niektorí demonštranti boli preventívne zadržaní na ceste na protestnú akciu, E. keďže Vladimír Petrovič Lukin, ruský ombudsman pre ľudské práva, povedal, že podľa neho polícia v oboch mestách prekročila svoje právomoci, a keďže Valentina Ivanovna Matvijenková, petrohradská gubernátorka, nariadila vyšetrovanie porušenia ľudských práv ku ktorému došlo na zhromaždení v Petrohrade, F. keďže ruské úrady pred parlamentnými a prezidentskými voľbami zvyšujú tlak na opozičné skupiny a mimovládne organizácie, aby sa vyhli akýmkoľvek aktivitám namiereným proti prezidentovi a vláde a aby zabránili médiám informovať o takýchto aktivitách, G. keďže v Rusku došlo k oslabeniu demokracie najmä tým, že sa všetky hlavné televízne stanice a väčšina rozhlasových staníc dostali pod vládnu kontrolu, rozšírením samocenzúry medzi tlačenými médiami, novými obmedzeniami práva na organizovanie verejných demonštrácií a zhoršením klímy pre mimovládne organizácie, H. keďže právo na slobodné zhromažďovanie je základnou súčasťou demokratických zásad a noriem ľudských práv, ku dodržiavaniu ktorých sa Rusko zaviazalo a opakovane tento záväzok potvrdilo, keďže uvedené zásady a hodnoty predstavujú tiež základ strategického partnerstva medzi EÚ a Ruskom, I. keďže ako člen Organizácie spojených národov, Organizácie pre bezpečnosť a spoluprácu v Európe a Rady Európy sa Ruská federácia zaviazala rešpektovať slobodu prejavu a slobodu zhromažďovania; keďže dodržiavanie týchto zásad je v súvislosti s nadchádzajúcimi voľbami v Rusku mimoriadne dôležité; 1. dôrazne odsudzuje použitie neprimeranej sily Ruskou protidemonštračnou políciou počas pokojných demonštrácii v Moskve a Petrohrade počas minulého víkendu a vyzýva ruské úrady, aby dodržiavali svoje medzinárodné záväzky a aby rešpektovali slobodu prejavu a slobodu zhromažďovania; 2. odsudzuje najmä represívne akcie bezpečnostných síl proti novinárom, ktorí plnili svoje profesionálne úlohy; považuje takéto útoky na médiá za neprijateľné; 3. vyzýva ruské úrady, aby nariadili vyšetrovanie porušenia ľudských práv na oboch zhromaždeniach a aby identifikovali a postavili pred súd osoby zodpovedné za tieto porušenia; 4. vyzýva ruskú Štátnu dumu, aby vytvorila pracovnú skupinu, ktorá vyšetrí, prečo bola proti pokojným demonštrantom použitá takáto sila; 5. nalieha na Komisiu a Radu, aby jasne vyjadrili znepokojenie pri svojich kontaktoch s ruskou vládou, najmä počas blížiaceho sa samitu EÚ - Rusko, ktorý sa bude konať 18. mája 2007 v Samare; 6. vyzýva ruské vedenie, aby urobilo všetko pre to, aby sa takéto poľutovaniahodné udalosti neopakovali, najmä v súvislosti s blížiacimi sa prezidentskými voľbami a voľbami do Dumy a aby všetkým politickým stranám a hnutiam zabezpečila možnosť účasti na demokratickom procese; vyzýva ústrednú volebnú komisiu a ruské súdnictvo, aby boli ostražití, objektívni a nestranní pri kontrole kampane a procesu volieb; 7. je hlboko znepokojený tým, že ruské úrady stále viac používajú neprimeranú silu proti opozičným aktivistom, čo vyvolalo hlboké znepokojenie pokiaľ ide o demokraciu a rešpektovanie ľudských práv v Ruskej federácii; 8. opakuje výzvu na prehĺbenie dialógu o ľudských právach medzi EÚ a Ruskom, aby sa stal účinnejším a cielenejším, za plnej účasti Európskeho parlamentu v každom jeho štádiu s cieľom posilniť tento prvok v rámci novej DPS, o ktorej by sa malo onedlho rokovať; 9. zdôrazňuje, že spoločná politika EÚ a bilaterálne vzťahy členských štátov s Ruskom by sa mali riadiť spoločne dohodnutými zásadami a spoločnými pozíciami s cieľom dosiahnuť viditeľný pokrok pokiaľ ide o demokraciu v Rusku; 10. nalieha na ruské orgány, aby vo volebnej kampani k parlamentným a prezidentským voľbám plne rešpektovali demokratické normy a zásady stanovené Organizáciou pre bezpečnosť a spoluprácu v Európe a Radou Európy; vyzýva Radu Európy, aby vyšetrila porušenia ľudských práv ku ktorým došlo na zhromaždeniach v Moskve a Petrohrade; 11. poveruje svojho predsedu, aby toto uznesenie postúpil Rade, Komisii, Rade Európy a vláde a parlamentu Ruskej federácie. [1] Ú. v. ES L 327, 28.11.1997, s. 1. [2] Prijaté texty, P6_TA(2006)0448. [3] Prijaté texty, P6_TA(2006)0566. --------------------------------------------------